Stilbaai geruk ná moordStilbaai (Foto: Pinterest) ’n Egpaar is Dinsdag in die vroeë oggendure in hul slaap in hul huis in Stilbaai in die Suid-Kaap oorval waarna die man met ’n skerp voorwerp, vermoedelik ’n mes of ŉ skroewedraaier, doodgesteek is. Sy vrou is in die voorval vasgebind en in ’n vertrek toegesluit. Malcolm Pojie, woordvoerder van die polisie, sê drie onbekende mans, gewapen met ’n vuurwapen en skerp voorwerpe waaronder ’n mes en ŉ skroewedraaier, het omstreeks 00:15 toegang tot die egpaar se huis in Melkboomstraat deur ’n venster gekry nadat hulle die glas van die venster verwyder het. Die egpaar was aan die slaap in hul slaapkamer toe hulle oorrompel is. Johan Ungerer (65) is met een van die skerp voorwerpe in sy nek gesteek. Sy vrou, Christina (61), se hande is agter haar rug vasgebind voordat sy in ’n slaapkamer in die huis toegesluit is. Volgens Pojie het die verdagtes op kontant aangedring waarna hulle met die geld, twee selfone, ’n skootrekenaar en juweliersware in Johan se wit Chevrolet op die vlug geslaan het. Dié motor is later verlate naby die N2 tussen Stilbaai en Riversdal aangetref. Die aanvallers is in dié stadium steeds soek. Talle mense het hul skok met die aanval te kenne gegee en boodskappe van medelye op sosialemediaplatforms het ingestroom. Pojie sê die aanvallers word as gewapen en gevaarlik beskou. Die polisie doen intussen ’n beroep op mense om enige inligting rakende die aanval by sers. Ludwig Schnetler by 028 754 6100 of 079 894 1593 of ao. Tekkie Grebe by 082 469 6752 aan te meld. ’n Saak van moord en huisroof word ondersoek.